Sabotteer jou haarstyl jou werksukses? - Jou Werk | Solidariteit WêreldJou Werk | Solidariteit Wêreld
Tuis › AF › Sabotteer jou haarstyl jou werksukses?
“In ʼn ideale werkomgewing word werknemers bloot volgens hul werkprestasie beoordeel. In werklikheid word voorkoms egter byna altyd onbewus in ag geneem wanneer iemand se geskiktheid vir ʼn werk geëvalueer word,” sê Mary Lou Andre, ʼn korporatiewebeeld-konsultant. En in die professionele wêreld, waar eerste indrukke alles is, kan ʼn verkeerde haarstyl maklik jou kanse op sukses kelder.
Watter soort boodskap stuur jou hare by die werk uit? Help dit jou om uit te styg of hou dit jou terug?
Onlangse studies het bevind dat die ideale haarstyl vir vroue in die werkomgewing nie te vroulik en sexy moet wees nie. Dit kan eerder voorspelbaar wees. Studieresultate het getoon dat 98,5% van vroue in professionele posisies hulle hare glad en reguit dra terwyl omtrent tweederdes kort of mediumlengte hare verkies. Kenners sê ook daar is ʼn geïmpliseerde vertroue in ʼn vrou met ʼn korter haarsnit.
Blond vs brunet vs rooikop
Navorsing toon verder dat vroue in leierskapposisies oorwegend blond is (ongeveer 48%). Een verklaring daarvoor kan wees dat ʼn blonde vroulike leier gesien word as meer aantreklik en met ʼn warmer persoonlikheid (en daarom meer sosiaal aanvaarbaar is) as ʼn brunet. Vroue met ʼn vurige rooi haarkleur in die werkplek word weer gesien as “sterk, passievolle en doelgerigte individue wat die werk kan doen”. Maar of jy nou blond, brunet of ’n rooikop is ─ as jou hare uitgegroei het en jou haarwortels is sigbaar tydens ʼn onderhoud, kan jy maar vergeet daarvan om genooi te word vir ʼn tweede onderhoud, sê kenners.
Sorg vir ʼn gesonde haarbeeld
Ongeag van hoe die samelewing, werknemers, of potensiële werkgewers jou haarstyl ervaar ─ die mees gepaste haarstyl vir die kantoor is steeds die een wat jou toelaat om gemaklik en selfversekerd te voel. “Dis belangrik, omdat ʼn haarstyl wat buite jou geriefsone val, kan lei tot ʼn gebrek aan selfvertroue, sê Midge Wilson, ʼn professor in sielkunde aan die DePaul Universiteit, Chicago.
“Die sleutel tot sukses is om die indruk te skep dat jou hare min instandhouding nodig het. Kort en hanteerbaar of, as dit lank is, teruggetrek in ʼn bolla of lae poniestert ─ sodat jy dit nie uit jou oë hoef te vee, agter jou oor hoef in te steek of jou vinger daarom kan draai nie. Hierdie gewoontes kan baie steurend wees en kan die boodskap stuur dat jy nie taakgerig is nie,” sê sy.
Loop lig vir slegtehare-dae (vroue sowél as mans)
Marianne LaFrance, ʼn sielkundeprofessor by Yale Universiteit, waarsku ook teen slegtehare-dae omdat dit ʼn negatiewe ingesteldheid by jou kan skep wat baie ander negatiewe gevolge kan hê. Behalwe dat dit jou werkverrigting en produktiwiteit negatief beïnvloed, skep dit ook selfbeeldprobleme en lei tot selftwyfel, onsekerheid en ʼn kritiese ingesteldheid. Dis ook nie net vroue wat daardeur geraak word nie. Mans ervaar dieselfde negatiewe gevoelens op slegtehare-dae.
Dié gevoelens kan veroorsaak dat jy jouself as minderwaardig beleef in vergelyking met ander persone. Jy kan dalk minder intelligent as ander voel en dit kan veroorsaak dat jou geloof in jou eie bekwaamheid afneem, wat weer tot onderprestasie lei. Verrassend genoeg is bevind dat slegtehare-dae negatiewer inwerk op mans se gevoel van bekwaamheid as op dié van vroue.
Stileer jou hare vir daardie spesifieke werk
Lili* het, sedert sy ʼn rooikop geword het, ook haar lokke tot skouerlengte laat groei en haar krulhare natuurlik golwend begin dra ─ ʼn styl wat beter by haar persoonlikheid pas. Saam met die positiewe terugvoer van vriende het haar selfvertroue die nodige hupstoot gekry en het dit haar gehelp om ʼn lank begeerde, kreatiewe werkposisie in te palm. Sy sê: “As ‘n donkerkop met kort, reguit hare was ek net so talentvol en bekwaam, maar ek het anders met mense gekonnekteer. Nou vat ek nuwe uitdagings aan en mense merk dit op.” Sy vertel dat almal by die werk nou haar rooi hare, dapper kuif en sorgvrye golwe bewonder ─ bewys genoeg dat, behalwe om aan te trek vir ʼn spesifieke werk, dit ook nie kan seermaak om jou hare te stileer vir daardie bepaalde pos nie.